**Letnja radionica za savremenu muziku,**od 22. do 28. avgusta 2014. u Novom Sadu

Centar za savremenu muziku Akademije umetnosti u Novom Sadu i Kulturni centar Novog Sada, uz podršku [Akademije umetnosti u Novom Sad](http://www.akademija.uns.ac.rs/)u, [Hochschule für Musik Hanns Eisler, Berlin](http://www.hfm-berlin.de/en/), [Universität der Künste, Berlin](http://www.udk-berlin.de/sites/content/topics/home/index_eng.html) i [Institut für Neue Musik, KLANGZEITORT, Berlin](http://www.klangzeitort.de/), u periodu od 22.08. do 28.08. organizuju u prostorijama AUNS i KCNS prvu Letnju radionicu za savremenu muziku i ovim putem poziva sve zainteresovane da prisustvuju njenim sadržajima.

Letnja radionica za savremenu muziku ima za cilj da promoviše i pomogne postojanje i razvoj savremene muzike u našoj sredini. Od 22. do 28. avgusta u Novom Sadu će se okupiti oko 80 kompozitora, izvođača, muzikologa i teoretičara muzike iz naše zemlje i inostranstva. Pored studenata i profesora muzičkih akademija u Novom Sadu i Beogradu, u radionici će učestvovati i studenti i profesori muzičkih akademija u Berlinu, kao i studenti iz Hrvatske i BiH. Profesori kompozicije koje imamo čast da ugostimo na radionici su Wolfgang Heiniger (HfM Berlin) i Aleksandra Vrebalov (CCNY/AUNS).

Veoma važan aspekat u organizaciji Letnje radionice čini Ansambl za savremenu muziku koji se Radionici u susret osniva u okviru Centra za savremenu muziku AUNS. Ansambl će tokom kursa raditi na novim kompozicijama (i kompozicijama u nastanku) učesnika Radionice koje će na završnim koncertima biti premijerno izvedene. Na taj način, u bliskoj saradnji kompozitora i izvođača, a uz pomoć profesora i predavača, daje se prilika novoj muzici da se realizuje u zvuku, u koncertnom i javnom prostoru.

U okviru Letnje radionice biće održano 9 seminarskih predavanja, 60 individualnih časova kompozicije, oko 100 proba ansambla, kamernih sastava i solista, oko 20 individualnih prezentacija, 8 nastupa u okviru Međunarodnog novosadskog književnog festivala, kao i dva celovečernja koncerta na zatvaranju radionice na kojima će biti izvedene kompozicije učesnika radionice.

Svi programi Radionice, predavanja, seminari, prezentacije i koncerti, otvoreni su za javnost.

Letnju radionicu za savremenu muziku organizuju:
[Centar za savremenu muziku Akademije umetnosti u Novom Sad](https://sites.google.com/site/cesamns/home)u
[Kulturni Centar Novog Sada](http://www.kcns.org.rs/)
[Akademija umetnosti u Novom Sad](http://www.akademija.uns.ac.rs/)u
[Hochschule für Musik Hanns Eisler, Berlin](http://www.hfm-berlin.de/en/)
[Universität der Künste, Berlin](http://www.udk-berlin.de/sites/content/topics/home/index_eng.html)
[Institut für Neue Musik, KLANGZEITORT, Berlin](http://www.klangzeitort.de/)

Web adresa: <https://sites.google.com/site/cesamns/kursevi>
e-mail adresa: cesam.ns@gmail.com

**Program Letnje radionice za savremenu muziku**

**Dnevni raspored aktivnosti Radionice**

9:00-10:00 svakoga dana predstavljanje kompozitora učesnika radionice

10:15-11:45 Seminari, predavanja:

**22.08.** Wolfgang Heiniger (HfM Hanns Eisler, Berlin) - interpretacija savremene muzike

**23.08.** TAJJ kvartet - Interpretacija savremene muzike za gudački kvartet

**24.08.** Aleksandra Vrebalov (CUNY/CCNY, New York; AUNS)

**25.08.** *a prima vista* proba ansambla: John Cage "Variations I" za neodređeni broj izvođača na proizvoljnim instrumentima (u KCNS)

**26.08.** Szilard Mezei – savremena improvizovana muzika (u KCNS)

**27.08.** Orkestar harmonika – prezentacija repertoara i tehničkih mogućnosti ansambla

**28.08.** Prezentacije muzikologa:

Bogdan Đaković: *Serbian Orthodox Choral Music: last three decades of its revival*
Sonja Petkov*: Tendencije u savremenoj srpskoj muzici*

12:00-14:10 Individualni časovi kompozicije

17:00-21:00 Probe ansambla

*Predavanja, seminari i predstavljanja kompozitora su otvoreni za publiku i održavaju se u Multimedijalnoj sali Akademije umetnosti u Novom Sadu, Đure Jakšića 7 ili u Kulturnom Centru Novog Sada*

**Završni koncerti Radionice će se održati 26.08. u 19h i 28.08. u 20h u Kulturnom Centru Novog Sada**

Letnja radionica za savremenu muziku će predstaviti svoj rad i u kafe galeriji Izba, 24.08. u 21h, kao i nastupima na Međunarodnom novosadskom festivalu književnosti od 25. do 28.avgusta.